CELEX: 32019D1766
Language: lt
Date: 2019-10-23 00:00:00
Title: Komisijos įgyvendinimo sprendimas (ES) 2019/1766 2019 m. spalio 23 d. kuriuo dėl skaitmeninio valdymo gręžimo ir fasoninio frezavimo mašinų darniojo standarto EN ISO 19085–3:2017 iš dalies keičiamas Įgyvendinimo sprendimas (ES) 2019/436

24.10.2019   
               
               
                  LT
               
               
                  Europos Sąjungos oficialusis leidinys
               
               
                  L 270/94
               
            
         KOMISIJOS ĮGYVENDINIMO SPRENDIMAS (ES) 2019/1766
         2019 m. spalio 23 d.
         kuriuo dėl skaitmeninio valdymo gręžimo ir fasoninio frezavimo mašinų darniojo standarto EN ISO 19085–3:2017 iš dalies keičiamas Įgyvendinimo sprendimas (ES) 2019/436
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2006 m. gegužės 17 d. Europos Parlamento ir Tarybos direktyvą 2006/42/EB dėl mašinų, iš dalies keičiančią Direktyvą 95/16/EB (1), ypač į jos 10 straipsnį,
         kadangi:
         
                     (1)
                  
                  
                     pagal Direktyvos 2006/42/EB 7 straipsnį mašinos, pagamintos pagal darnųjį standartą, nuorodos į kurį yra paskelbtos Europos Sąjungos oficialiajame leidinyje, laikomos atitinkančiomis tuos esminius sveikatos ir saugos reikalavimus, kurie įtraukti į tą darnųjį standartą;
                  
               
                     (2)
                  
                  
                     2006 m. gruodžio 19 d. raštu Nr. M/396 Komisija pateikė prašymą CEN ir CENELEC dėl darniųjų standartų parengimo, peržiūros ir patobulinimo siekiant užtikrinti Direktyvos 2006/42/EB įgyvendinimą, siekdama, kad būtų atsižvelgta į ta direktyva padarytus pakeitimus, palyginti su Europos Parlamento ir Tarybos direktyva 98/37/EB (2);
                  
               
                     (3)
                  
                  
                     remdamasis 2006 m. gruodžio 19 d. prašymu M/396, CEN parengė naują darnųjį standartą EN ISO 19085–3:2017;
                  
               
                     (4)
                  
                  
                     Komisija kartu su CEN įvertino, ar CEN parengtas standartas EN ISO 19085–3:2017 atitinka 2006 m. gruodžio 19 d. prašymą Nr. M/396;
                  
               
                     (5)
                  
                  
                     2017 m. gruodžio mėn. Vokietija pagal Direktyvos 2006/42/EB 10 straipsnį pateikė oficialų prieštaravimą dėl standarto EN ISO 19085–3:2017 „Medienos apdirbimo staklės. Saugos reikalavimai. 3 dalis. Skaitmeninio valdymo (SV) gręžimo ir fasoninio frezavimo mašinos“;
                  
               
                     (6)
                  
                  
                     oficialus Vokietijos prieštaravimas grindžiamas tuo, kad standarto EN ISO 19085–3:2017 6.6.2.2.3.1 punktas dėl prieigos prie įrankių ir kitų judančių mašinos dalių draudimo neatitinka esminių sveikatos ir saugos reikalavimų, nustatytų Direktyvos 2006/42/EB I priedo 1.4.1 punkte;
                  
               
                     (7)
                  
                  
                     Komisija kartu su Direktyvos 2006/42/EB 22 straipsniu įsteigto komiteto atstovais ir Europos Parlamento ir Tarybos reglamento (ES) Nr. 1025/2012 (3) 22 straipsniu įsteigto komiteto atstovais išnagrinėjusi standartą EN ISO 19085–3:2017 padarė išvadą, kad standartas neatitinka vieno iš Direktyvos 2006/42/EB I priedo 1.4.1 punkte nustatytų esminių sveikatos ir saugos reikalavimų, t. y. reikalavimo, kad apsaugai ir apsauginiai įtaisai neturi būti lengvai apeinami. Visų pirma, į standartą įtrauktos techninės specifikacijos, susijusios su prieiga prie judančių staklių dalių per plotą tarp staklių rėmo ir šoninių staklių užtvarų, tačiau jomis neatsižvelgiama į paties staklių rėmo konstrukciją ar apsaugus, kurie kai kuriais atvejais gali būti pakankamai žemi, kad juos būtų galima apeiti; Todėl standartas EN ISO 19085–3:2017 turėtų būti skelbiamas Europos Sąjungos oficialiajame leidinyje su apribojimu;
                  
               
                     (8)
                  
                  
                     nuorodos į darniuosius standartus, parengtus remiant Direktyvą 2006/42/EB, skelbiamos Komisijos įgyvendinimo sprendime (ES) 2019/436 (4). Siekiant užtikrinti, kad visos nuorodos į darniuosius standartus, parengtus siekiant padėti įgyvendinti Direktyvą 2006/42/EB, būtų nurodytos tame pačiame akte, nuoroda į standartą EN ISO 19085–3:2017 turėtų būti pateikta to sprendimo priede. Todėl Įgyvendinimo sprendimas (ES) 2019/436 turėtų būti atitinkamai iš dalies pakeistas;
                  
               
                     (9)
                  
                  
                     nuo darniojo standarto nuorodos paskelbimo Europos Sąjungos oficialiajame leidinyje dienos to standarto laikymasis leidžia daryti atitikties Sąjungos derinamuosiuose teisės aktuose nustatytiems atitinkamiems esminiams reikalavimams prielaidą. Todėl šis sprendimas turėtų įsigalioti jo paskelbimo dieną,
                  
               PRIĖMĖ ŠĮ SPRENDIMĄ:
         
            1 straipsnis
            Įgyvendinimo sprendimo (ES) 2019/436 II priedas iš dalies keičiamas pagal šio sprendimo priedą.
         
         
            2 straipsnis
            Šis sprendimas įsigalioja jo paskelbimo Europos Sąjungos oficialiajame leidinyje dieną.
         
         
            Priimta Briuselyje 2019 m. spalio 23 d.
            
               
                  Komisijos vardu
               
               
                  Pirmininkas
               
               Jean-Claude JUNCKER
            
         
         
            (1)  OL L 157, 2006 6 9, p. 24.
         
            (2)  1998 m. birželio 22 d. Europos Parlamento ir Tarybos direktyva 98/37/EB dėl valstybių narių įstatymų, susijusių su mašinomis, suderinimo (OL L 207, 1998 7 23, p. 1).
         
            (3)  2012 m. spalio 25 d. Europos Parlamento ir Tarybos reglamentas (ES) Nr. 1025/2012 dėl Europos standartizacijos, kuriuo iš dalies keičiamos Tarybos direktyvos 89/686/EEB ir 93/15/EEB ir Europos Parlamento ir Tarybos direktyvos 94/9/EB, 94/25/EB, 95/16/EB, 97/23/EB, 98/34/EB, 2004/22/EB, 2007/23/EB, 2009/23/EB ir 2009/105/EB ir panaikinamas Tarybos sprendimas 87/95/EEB ir Europos Parlamento ir Tarybos sprendimas Nr. 1673/2006/EB (OL L 316, 2012 11 14, p. 12).
         
            (4)  2019 m. kovo 18 d. Komisijos įgyvendinimo sprendimas (ES) 2019/436 dėl mašinoms taikomų darniųjų standartų, parengtų siekiant užtikrinti Europos Parlamento ir Tarybos direktyvos 2006/42/EB įgyvendinimą (OL L 75, 2019 3 19, p. 108).
      
      
         
            PRIEDAS
            Įgyvendinimo sprendimo (ES) 2019/436 II priedas papildomas šia eilute:
            
               
                           „3.
                        
                        
                           EN ISO 19085-3:2017
                           Medienos apdirbimo staklės. Saugos reikalavimai. 3 dalis. Skaitmeninio valdymo (SV) gręžimo ir fasoninio frezavimo mašinos
                           
                              Pastaba. Dėl 6.6.2.2.3.1 punkto, suderintas standartas EN ISO 19085–3:2017 neleidžia daryti atitikties esminiams sveikatos ir saugos reikalavimams, nustatytiems Direktyvos 2006/42/EB I priedo 1.4.1 punkte, kuriame reikalaujama, kad apsaugai ir apsauginiai įtaisai neturi būti lengvai apeinami, prielaidos.
                        
                        
                           C“